Long 2-pela wik nau yumi bin skelim tok bilong Jisas long sait bilong marit. Long fes wik yumi bin skelim ol lo bilong Jisas long sait bilong marit. Na long sekon wik yumi bin skelim tok bilong Jisas long sindaun bilong tupela insait long marit.
Nau dispela wik yumi bai skelim tok bilong Jisas long sait bilong ol pikinini.
Jisas i tok wanem long sindaun bilong pikinini insait long marit? Papamama i ken i mekim wanem? Pikinini i ken i mekim wanem? Jisas i tok wanem long lukautim pikinini? Nau yumi bai skelim ol dispela kain samting.
Long plen bilong God pikinini i mas kamap insait long marit.
God i bin pasim Adam na Ivi long marit pastaim. Tupela i marit pastaim. Tupela i pas olgeta pastaim long marit. Na taim tupela i pas olgeta long marit, orait God i tokim tupela olsem, “Yutupela mas karim planti pikinini bilong yutupela yet.” Jenesis 1:28.
Long dispela wei tasol pikinini i ken i kamap. God i laik pikinini i ken i kamap insait long marit na tupela marit i ken i lukautim pikinini. Long tingting bilong God na long plen bilong God pikinini i mas kamap insait long marit na tupela marit i lukautim pikinini God i givim tupela.
Pikinini i kamap autsait long marit, orait dispela i no gutpela long ai bilong God. Em i no gutpela pikinini i kamap long paul pasin bilong tupela i no marit. Em i no gutpela long ai bilong God man na meri i slip wantaim pastaim na meri i kisim bel na bihain tupela i marit. God i no laikim dispela kain pasin. Ol dispela kain pasin em i paul pasin long ai bilong God.
God i save pasim wanpela man na wanpela meri long marit, na insait long marit pikinini i ken i kamap, na tupela marit i ken i lukautim pikinini God i givim tupela. Dispela em i wei bilong God long sait bilong pikinini. Dispela wei em i bes we bikos em i plen bilong God bilong kamapim na lukautim pikinini.
Na dispela wei bilong God em i nambawan wei olgeta.
Yu tingim. Taim tupela marit i pas gut tru insait long marit na tupela i kamap bes pren pinis, na man i lavim meri bilong em na meri i rispektim man bilong em, na tupela marit i sindaun gutpela tru long wei bilong God, orait taim pikinini i kamap em i kamap insait long gutpela samting stret na em bai amamas na i stap gut olgeta insait long dispela kain marit. Lukim Efesus 5:22-33.
22 Yupela meri i laik bihainim Bikpela, yupela mas i stap aninit long man bilong yupela. 23 Long wanem, man em i het bilong meri bilong em kain olsem Krais Em i het bilong sios. Sios em i bodi bilong Krais na Krais i bin mekim wok na sevim sios. 24 Na wankain olsem sios i save stap aninit long Krais, orait meri i mas i stap aninit long man bilong em long olgeta samting.
25 Na yupela man, yupela mas lavim meri bilong yupela olsem Krais i bin lavim sios. Em i bin lusim laip bilong Em yet bilong sevim sios. 26 Em i bin mekim olsem bilong mekim sios i kamap holi. Krais i bin wasim sios long wara na long tok bilong Em bilong mekim sios i kamap klin. 27 Em i mekim olsem bilong mekim sios i kamap naispela tru na i no gat mak nogut i stap long em na i no gat skin i slek na i no gat wanpela samting i spoilim em, na em i stap holi olgeta na em i no gat wanpela asua i stap. Krais i mekim sios i kamap naispela tru na Em i kisim sios i kam long Em yet. 28 Na long dispela seim wei man i mas lavim meri bilong em olsem meri em i bodi bilong em yet. Man i lavim meri bilong em i olsem em i lavim em yet. 29 Yupela save olsem, wanpela man i no inap hetim bodi bilong em yet. Nogat. Em save givim kaikai na lukautim bodi bilong em wankain olsem Krais i mekim long sios. 30 Na yumi memba bilong bodi bilong Krais. 31 “Na long dispela as, wanpela man bai lusim papa na mama bilong em, na em bai pas wantaim meri bilong em. Na tupela bai pas olgeta.” (Jenesis 2:24) 32 Dispela tok i dip tumas, tasol mi tok nau long Krais na sios bilong Em. 33 Na yupela tu yupela mas lavim meri bilong yupela olsem yupela lavim yupela yet. Na meri i mas rispektim man bilong em. Efesus 5:22-33.
(Lukim Mak 10:6-8 tu. Na lukim tok bilong las wik “Jisas i tok wanem long Marit (2) ”.)
Na yupela save pinis long dispela samting. Taim sindaun bilong tupela marit i bagarap, na kros pait na toktok nogut na tok bilas i stap namel long papa na mama, orait pikinini i save kisim hevi bilong papamama bilong em na em tu em i sindaun nogut. Planti taim, taim papamama i kros pait, ol i kros tu long pikinini na ol i ken i paitim pikinini. Olsem na, yu save pinis, taim tupela marit i no sindaun gutpela, orait pikinini i save kisim hevi wantaim.
Na taim man i maritim 2-pela meri, orait kros pait i save kamap klostu klostu na tupela meri i no sindaun gutpela na tupela i tok baksait na tok bilas, na man i save paitim tupela meri na tokim tupela long sindaun gutpela. Na pikinini i stap insait long dispela kain marit ol i save kisim hevi long ol dispela samting.
Yupela no ken tingim olsem pikinini i pasim ai tasol na em i no save. Nogat. Em save na em i ken i pilim hevi long pasin bilong papamama. Na taim em i kamap bikpela liklik, orait em bai hambak na les long papamama. Na bihain, taim em i kamap bikpela pinis, orait em bai i no inap rispektim papamama na em bai hambak moa yet.
Olsem na, wei bilong God i gutpela wei tru bilong kamapim na lukautim pikinini. Sapos papa i lavim mama na mama i rispektim papa na tupela i stap bes pren, orait pikinini i kamap insait long gutpela samting tru na em bai sindaun gutpela na kisim bikpela amamas. Na taim em i kamap bikpela liklik, orait em bai lavim na rispektim papamama bilong em.
Olsem na, sapos yu papa yu laik bihainim wei bilong God bilong lukautim pikinini, orait nambawan samting i olsem, yu lavim meri bilong yu.
Na sapos yu mama yu laik bihainim wei bilong God bilong lukautim pikinini, orait nambawan samting i olsem, yu rispektim man bilong yu na sindaun gutpela aninit long em.
Sapos yutupela papamama i laik bihainim wei bilong God bilong lukautim pikinini, orait nambawan samting i olsem, yutupela i stap bes pren wantaim insait long marit bilong yutupela, na pikinini bilong yu bai sindaun insait long gutpela samting stret na kisim amamas, na em bai rispektim yutupela na em bai amamas long sindaun aninit long yutupela.
Dispela em i bikpela samting. Dispela em i nambawan samting long wei bilong God bilong kamapim na lukautim pikinini. Tasol God i gat sampela toktok moa long sait bilong lukautim pikinini. Em i gat sampela stia toktok long sait bilong lukautim pikinini.
Nau mi laik tokim yu long 3-pela samting God i tokim papamama long mekim long sait bilong lukautim pikinini, na mi bai tokim yu long 1-pela samting God i tokim ol pikinini long sait bilong sindaun wantaim papamama. Em olsem na mi laik skulim yupela 4-pela samting.
1. Papamama i mas skulim pikinini long ol samting long sait bilong God.
Lukim Efesus 6:4.
4 Na yupela papa, yupela no ken i bagarapim tingting bilong pikinini bilong yupela na mekim ol i bel nogut. Nogat. Olgeta taim yupela mas trenim ol long bihainim Bikpela na skulim ol long olgeta tok bilong Em. Efesus 6:4.
Papamama i mas trenim pikinini long bihainim BIKPELA na skulim em long olgeta tok bilong BIKPELA.
Sapos yu skulim pikinini bilong yu long ol samting long sait bilong wokim haus na bilong wokim gaden, na yu skulim ol long ol samting bilong kopi na lukautim kakaruk na ol kainkain samting olsem, orait dispela em i gutpela, tasol dispela i no nambawan samting. Nambawan samting yu ken i skulim pikinini bilong yu em i olgeta samting long sait bilong God.
Yu ken i skulim pikinini bilong yu long wokim haus na gaden na ol samting bilong kopi na lukautim kakaruk, na em i ken i sindaun gutpela long ol dispela samting, tasol bihain em bai olsem wanem? Taim em i lusim dispela graun, orait em bai olsem wanem? Nogut em i sindaun gutpela long hia long dispela graun long ol sampela yia na bihain em i bagarap olgeta bilong oltaim oltaim.
Em olsem na, mobeta yu skulim ol long olgeta samting bilong God, na ol i ken i tanim bel na bilipim na trastim God long kisim bek ol long feitful wok bilong Jisas long diwai kros. Nambawan samting i olsem, yu mas skulim pikinini bilong yu long hau em i ken i kisim trupela laip long feitful wok bilong Jisas.
Long dispela as yu no ken i larim pikinini bilong yu i stap long han bilong narapela manmeri. Yu no inap save long wanem skul ol bai kisim long han bilong ol. Nogut ol i tisim pikinini bilong yu long givim baksait long trupela rot bilong God. Nogut ol tisim pikinini bilong yu long rongpela rot na ol i tingim olsem, God bai kisim bek ol long misin pasin o long baptais o long pasin bilong lukautim Sabat. Sapos ol i kisim na bihainim dispela kain tingting, orait bihain ol bai bagarap oltaim oltaim.
Na nogut yu yet yu tisim pikinini bilong yu long givim baksait long God. Sapos pasin bilong yu i wankain pasin bilong ol man i givim baksait long God, orait pikinini bai bihainim pasin bilong papamama na em bai givim baksait long God tu.
Olsem na, yupela papamama i laik trenim na skulim pikinini bilong yu na ol i bihainim BIKPELA, orait yupela yet yupela mas bihainim BIKPELA long olgeta samting long laip bilong yupela.
Yupela papamama i bilipim na trastim God long kisim bek yupela long feitful wok bilong Jisas, orait yupela mas wok hat na trenim pikinini bilong yu long bihainim BIKPELA na skulim ol long olgeta trupela tok bilong Em.
2. Papamama i mas stretim pasin nogut bilong pikinini.
Lukim Efesus 6:4 gen. Pasin bilong trenim pikinini i olsem, yu bai soim ol long rait wei long bihainim BIKPELA. Na taim ol i mekim pasin nogut, orait bai yu stretim ol.
Sampela taim yu ken i toktok long ol pikinini bilong yu na stretim pasin bilong ol. Tasol, sapos ol i no harim tok bilong yu, orait yu ken i yusim stik (kanda) na stretim ol. Lukim Ol Provep 13:24.
24 Sapos papa i no givim kanda long pikinini man bilong em, orait em i no lavim pikinini bilong em,
tasol papa i lavim pikinini man bilong em, em i save strong long stretim pikinini.
Na yu save, taim yu stretim pikinini bilong yu long stik, orait em i ken i kraikrai nogut tru. Yu ken i sori long kraikrai bilong em, tasol yu mas i stap strong. Long wanem? Lukim Ol Provep 23:13-14.
13 Yu no ken i lusim pasin bilong stretim pikinini;
Sapos yu givim kanda long em, em i no inap i dai.
14 Givim kanda long em,
na bai yu sevim laip bilong em long hel.
Olsem na, yupela papamama, yupela mas strong long stretim pikinini bilong yupela. Yupela no ken i sukasuka long kraikrai bilong ol. Nogut ol i lus long hel. Mobeta ol i kisim liklik hevi nau na bihain ol i ken i stap laip long heven.
Lukim Ol Provep 22:15.
15 Longlong i pas tumas long bel bilong pikinini,
tasol kanda bilong stretim bai rausim dispela pasin longwe long em.
Papamama i mas wok long rausim pasin nogut bilong pikinini bilong ol. Sampela taim yu ken i toktok na stretim ol. Tasol, sampela taim yu mas yusim stik na stretim ol. Papamama i no ken i les long dispela wok.
Tasol harim. Yu no ken i kilim pikinini bilong yu long stik. Yu mas yusim isi isi bilong givim sampela pen long em tasol, na yu no ken i paitim paitim em i go i go na bagarapim em. Nogat tru! Sapos yu bagarapim pikinini bilong yu long stik, orait yu gat rong na yu ken i sanap long ai bilong lo.
3. Papamama i no ken i bagarapim tingting bilong pikinini.
Lukim Efesus 6:4 gen. Papamama, yupela no ken i sikrapim bel bilong pikinini bilong yupela na mekim em i bel hat long yupela.
Yupela mas sindaun isi wantaim pikinini bilong yupela. Yes, sampela taim yu mas givim hatpela toktok long em bilong stretim em. Na yes, sampela taim yupela mas givim kanda long em bilong stretim em. Na dispela em i orait bikos pikinini em i save olsem, em i wokim rong na yupela laik stretim em.
Tasol, yupela mas lukaut, nogut yupela krosim em nating o yupela stikim em nating. Sapos yu stikim em nating, orait yu bai bagarapim bel bilong em na em bai bel hat long yu na em bai hetim yu. Na dispela em i no gutpela na em i asua bilong papamama tasol.
Yu no ken i tok nogut long em. Yu no ken i semim em nating long ai bilong ol sampela manmeri. Yu no ken i kirapim bel hat bilong em nating na sindaun na lap long em na tok pilai long em. Dispela em i no wei bilong lukautim pikinini bilong yu.
Yumi mas lavim pikinini bilong yumi na mekim gut long em. Na long dispela wei pikinini bai rispektim papamama na sindaun isi aninit long papamama.
4. Na pikinini i mas harim tok bilong papamama na sindaun gutpela aninit long papamama.
Lukim Efesus 6:1-3.
1 Yupela pikinini i laik bihainim Bikpela, yupela mas bihainim tok bilong papamama bilong yupela. Long wanem, Dispela pasin em i rait olgeta. 2 “Rispektim papa na mama bilong yu.” Dispela em i fes lo i gat promis i stap wantaim. 3 “Yu mas mekim olsem bai yu ken i stap gut na yu ken i stap laip longpela taim long dispela graun.” (Lo 5:16)
Dispela tok i klia olgeta. Ol pikinini i mas bihainim tok bilong papamama bilong ol. Long wanem? Long ai bilong God dispela em i rait olgeta. God i laik pikinini i stap isi aninit long papamama na harim tok bilong tupela na bihainim tok bilong tupela.
Las toktok.
Mi laik mekim wanpela toktok bilong kirapim strong bilong yupela na yupela bihainim dispela toktok nau yumi bin kisim.
Lukim Ol Provep 29:17.
17 Stretim pikinini man bilong yu na em bai kamapim bel isi long yu;
em bai kamapim gutpela amamas long laip bilong yu.
Yupela papa, lavim meri bilong yu, na yupela mama, rispektim man bilong yu, na yutupela sindaun isi wantaim na i stap bes pren wantaim. Skulim pikinini bilong yupela long olgeta samting long sait bilong God. Stretim pikinini bilong yupela taim ol i mekim pasin nogut. Yu no ken i bagarapim bel bilong pikinini bilong yupela na ol i bel hat long yupela. Na pikinini, yu rispektim papamama bilong yu.
Yumi i laik bihainim Jisas, yumi mas lukautim pikinini bilong yumi olsem. Dispela em i wei bilong God long sait bilong lukautim femili. Na pikinini bilong yupela bai kamapim gutpela amamas long laip bilong yupela.
Em Tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn